ടൈഗൂണ് ഇതുവരെ നേടിയെടുത്തത് 16,000 ബുക്കിംഗുകളെന്ന് ഫോക്സ്വാഗണ് ഇന്ത്യയിലെ മിഡ്സൈസ് എസ്യുവി ശ്രേണിയില് കരുത്തന് സാന്നിധ്യമായി ഫോക്സ്വാഗണ് ടൈഗൂണും. ജര്മന് വാഹന നിര്മാതാക്കളുടെ ഏറ്റവും പുതിയ വാഹനം മികച്ച വിജയമാണ് സ്വന്തമാക്കിയിരിക്കുന്നത്. ഇന്ത്യയിലെത്തിയ മെയ്ഡ് ഇന് ഇന്ത്യ എസ്യുവി സെപ്റ്റംബര് അവസാന വാരത്തില് 16,000 യൂണിറ്റ് ബുക്കിംഗുകളാണ് സ്വന്തമാക്കായിരിക്കുന്നത്. പ്രാദേശികമായി നിര്മിക്കുന്നതിനാലാണ് ഇത്രയും ബുക്കിംഗുകള് ചുരുങ്ങിയ ദിവസത്തിനുള്ളില് ടൈഗൂണിന് നേടിയെടുക്കാനായത്. റിപ്പോര്ട്ട് അനുസരിച്ച് ഉത്പാദനം പൂര്ണ തോതില് എത്തിയാല് ഇന്ത്യയില് പ്രതിമാസം ഏകദേശം 5,000 മുതല് 6,000 യൂണിറ്റ് ടൈഗൂണ് എസ്യുവി വില്ക്കാനാണ് ഫോക്സ്വാഗണ് തയാറെടുക്കുന്നത്. ഡൈനാമിക് ലൈന്, പെര്ഫോമെന്സ് ലൈന് എന്നീ രണ്ട് വിഭാഗങ്ങളിലായി അഞ്ച് വേരിയന്റുകളിലാണ് വാഹനം നിരത്തിലെത്തുന്നത്. ഡൈനാമിക്കില് കംഫര്ട്ട്ലൈന്, ഹൈലൈന്, ടോപ്പ്ലൈന് എന്നിവയും പെര്ഫോമെന്സ് ലൈനില് ജിടി, ജിടി പ്ലസ് എന്നിവയുമാണ് വേരിയന്റുകള്. 10.50 ലക്ഷം രൂപ മുതല് 17.50 ലക്ഷം രൂപ വരെയാണ് ടൈഗൂണ് എസ്യുവിയുടെ ഇന്ത്യയിലെ എക്സ്ഷോറൂം വില. ഈ മിഡ്സൈസ് എസ്യുവി ജര്മന് വാഹന നിര്മാതാക്കളുടെ ഇന്ത്യ 2.0 തന്ത്രത്തിന് കീഴില് പുതിയ MQBA0IN പ്ലാറ്റ്ഫോമില് നിര്മിക്കുന്ന ആദ്യ മോഡലാണ്. 1.0 ലിറ്റര് ടിഎസ്ഐ, 1.5 ലിറ്റര് ടിഎസ്ഐ എന്നിങ്ങനെ രണ്ട് ടര്ബോചാര്ജ്ഡ് പെട്രോള് എഞ്ചിനുകളാണ് ടൈഗൂണിന് കരുത്തേകുന്നത്. ആദ്യത്തെ 1.0 ലിറ്റര് പതിപ്പ് 113 bhp കരുത്തില് 175 Nm ടോര്ക്കും ഉത്പാദിപ്പിക്കാന് ശേഷിയുള്ളതാണ്. 6 സ്പീഡ് മാനുവല് അല്ലെങ്കില് ഓപ്ഷണല് 6 സ്പീഡ് ഓട്ടോമാറ്റിക് ഗിയര്ബോക്സ് ഓപ്ഷനാകും ഇതില് തെരഞ്ഞെടുക്കാനാവുക.